Eskom-hoës vas oor korrupsieNog ‘n eenheid van die Medupi-kragsentrale is in kommersiële bedryf gestel. (Foto: GCIS) Twee voormalige senior bestuurders van Eskom en twee direkteure van sewe maatskappye sal vandag (Donderdag) in die Johannesburgse streekhof verskyn op aanklagte van bedrog, korrupsie en geldwassery. Daar word beweer die verdagtes het R30 miljoen wat vir die bou van projekte by Eskom se kragsentrales bedoel was, in hul eie sak gesteek. Die Valke, in samewerking met die Nasionale Vervolgsgesag se ondersoekdirektoraat, het die verdagtes Dinsdagoggend onderskeidelik in Limpopo, Mpumalanga en Gauteng in hegtenis geneem. Volgens brig. Hangwani Mulaudzi, nasionale woordvoerder van die Valke, het die Valke die saak begin ondersoek nadat daar vrae ontstaan het oor die bou van twee groot projekte by die Medupi- en Kusile-kragsentrale. ŉ Voorlopige ondersoek het daarop gedui dat kontraktuele ooreenkomste tussen kontrakteurs, Eskom werknemers en derde partye by die Kusile-kragsentrale gruwelik gemanipuleer is. Kusile-kragstasie Foto: Leo za1 / © Rute Martins van Leoa’s Photography via Wikimedia Commons ŉ Diepgaande ondersoek het aan die lig gebring dat die kontrak op verskeie wyses gemanipuleer is. Dit het onder meer aan die lig gekom dat: In Junie 2015 het Eskom se span wat die projek by Kusile bestuur het, ŉ versoek aan Eskom se verkrygingskomitee gerig. Hulle wou ŉ mandaat hê om ŉ kontrak te onderhandel en te sluit met een van die maatskappye wat by die saak geïmpliseer word. Die kontrak van R745 miljoen was vir die bou van twee lugverkoelde kondensators by Kusile en is dieselfde jaar goedgekeur. “Daar word nou beweer dat die betrokke maatskappye, ander verwante entiteite en individue tussen Februarie 2015 en Julie 2017 R30 miljoen hiervan tussen hulself verdeel het,” sê Mulaudzi.